
 16.7.2021
 BG
 Официален вестник на Европейския съюз
 L 253/13
 РЕГЛАМЕНТ ЗА ИЗПЪЛНЕНИЕ (ЕС) 2021/1165 НА КОМИСИЯТА
 от 15 юли 2021 година
 за разрешаване на някои продукти и вещества за употреба в биологичното производство и за съставяне на техните списъци
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) No 834/2007 на Съвета (1), и по-специално член 24, параграф 9 и член 39, параграф 2, буква а) от него,
 като има предвид, че:
 (1)
 Съгласно член 9, параграф 3 от Регламент (ЕС) 2018/848 в биологичното производство може да се използват само продуктите и веществата, разрешени съгласно член 24 от същия регламент, при условие че тяхната употреба в небиологично производство е също така разрешена съгласно съответните разпоредби на правото на Съюза. Комисията вече извърши оценка на употребата на някои продукти и вещества в биологичното производство въз основа на целите и принципите, определени в Регламент (ЕО) No 834/2007 на Съвета (2). Впоследствие с Регламент (ЕО) No 889/2008 на Комисията (3) избраните продукти и вещества бяха разрешени при определени условия и бяха включени в някои приложения към същия регламент. Целите и принципите, определени в Регламент (ЕС) 2018/848, са сходни с тези в Регламент (ЕО) No 834/2007. Тъй като е необходимо да се осигури непрекъснатост на биологичното производство, тези продукти и вещества следва да бъдат включени в списъците под ограничителен режим на ползване, които следва да се съставят въз основа на Регламент (ЕС) 2018/848.
 (2)
 Освен това, в съответствие с член 24, параграф 7 от Регламент (ЕС) 2018/848, някои държави членки представиха на Комисията и на останалите държави членки досиета за определени продукти и вещества с цел те да бъдат разрешени и включени в списъците, които следва да се съставят съгласно същия регламент.
 (3)
 При определени обстоятелства и условия, които са посочени по-специално в част I, точка 1.10.2 от приложение II към Регламент (ЕС) 2018/848, определени разрешени продукти и вещества може да се използват за растителна защита. За тази цел Комисията следва да разреши посочените в член 24, параграф 1, буква а) от Регламент (ЕС) 2018/848 активни вещества, които да бъдат използвани в продукти за растителна защита, и да състави списък на тези активни вещества.
 (4)
 При определени обстоятелства и условия, които са посочени по-специално в част I, точка 1.9.3, в част II, точка 1.9.1.2, буква б), точка 1.9.2.2, буква г), точка 1.9.3.2, буква б) и точка 1.9.5.2, буква а) и в част III, точка 2.2.2, буква в), точка 2.3.2 и точка 3.1.5.3, четвърта алинея, второ тире от приложение II към Регламент (ЕС) 2018/848, определени торове, подобрители на почвата и хранителни вещества може да се използват за хранене на растения, подобряване и обогатяване на торова постеля, отглеждане на водорасли или окръжаваща среда на аквакултурни животни. За тази цел Комисията следва да разреши торовете, подобрителите на почвата и хранителните вещества, посочени в член 24, параграф 1, буква